b'\n_START_ARTICLE_\nRetrat de Jaume I\n_START_SECTION_\nEl retrat\n_START_PARAGRAPH_\nA la part superior hi ha la llegenda El rey en Jayme el conquistador. A l\'esquerra del cap del rei hi ha l\'escut nacional dels Quatre Pals. A la banda inferior, hi ha un escut de la ciutat de Palma a cada costat. \xc3\x89s una pintura a l\'oli sobre tela, de la darreria del segle XVI i c\xc3\xb2pia d\'un retaule medieval anterior no conservat. _NEWLINE_Es tracta d\'una obra d\'un gran simbolisme nacional, com a representaci\xc3\xb3 del mite fundador de les Balears actuals i de la seva incorporaci\xc3\xb3 a l\'\xc3\xa0mbit nacional catal\xc3\xa0. Per aquest motiu se\'n troben c\xc3\xb2pies als casals de la noblesa mallorquina amb quarter de conquesta i tamb\xc3\xa9 per aix\xc3\xb2 l\'escut dels Quatre Pals fou tapat per les autoritats borb\xc3\xb2niques despr\xc3\xa9s de la Guerra d\'Ocupaci\xc3\xb3. L\'any 1981 fou restaurat i durant el proc\xc3\xa9s de neteja es descobr\xc3\xad que els escuts municipals del peu s\xc3\xb3n un afegit. _NEWLINE_El retrat mostra i configura la imatge tradicional del rei en els dos regnes que incorpor\xc3\xa0 a la naci\xc3\xb3, at\xc3\xa8s que t\xc3\xa9 les mateixes caracter\xc3\xadstiques que el retrat reial de l\'edici\xc3\xb3 valenciana de 1557 de la Cr\xc3\xb2nica de Ramon Muntaner, encomanada pels Jurats valencians i publicada com si fos de Jaume I. El retrat mallorqu\xc3\xad reflecteix tamb\xc3\xa9 la descripci\xc3\xb3 del rei en la Cr\xc3\xb2nica de Bernat Desclot: "era major que altre hom un palm, e era ben format, e complit de tots sos membres, que ell havia molt gran cara e vermella e flamenca, e\xc2\xb7l nas llong e ben dret, e gran boca e ben feita, e grans dents, belles e blanques que semblaven perles, e\xc2\xb7ls ulls negres, e bells cabells rossos semblant de fil d\'aur, e grans espatlles, e llong cors e delgat, e\xc2\xb7ls bra\xc3\xa7os grossos e ben feits, e belles mans e llongs dits, e les cuixes grosses per llur mesura, e los peus llongs e ben feits, e gint cal\xc3\xa7ants."_NEWLINE_ _NEWLINE_A part d\'aquestes dues imatges, de la del s. XIV dels frescs de la conquesta de Mallorca del Palau Aguilar de Barcelona, molt esquem\xc3\xa0tiques, de les miniatures i de les posteriors al s. XVI, hi ha altres dues imatges identificades amb el rei Jaume I. La m\xc3\xa9s versemblant pel seu origen \xc3\xa9s la conservada al Museu Nacional d\'Art de Catalunya. \xc3\x89s de la primera meitat del s. XV, obra de Jaume Mateu i procedeix de l\'antiga Sala del Consell de la Casa de la Ciutat de Val\xc3\xa8ncia, on estava amb catorze figuracions m\xc3\xa9s de reis. L\'altra es troba al retaule de Santa Maria de Gr\xc3\xa0cia, obra del s. XIV de Francesc Comes, que es conserva al Museu de Mallorca._NEWLINE_El retrat de cos sencer de Palma presideix la sala de sessions de l\'Ajuntament d\'aquesta ciutat i abans la sala superior de la Casa dels Jurats. S\'exposa des del s. XVII a la fa\xc3\xa7ana de l\'edifici durant la Festa de l\'Estendard. Es complement\xc3\xa0 amb una s\xc3\xa8rie de retrats de personatges il\xc2\xb7lustres del regne de Mallorca, comen\xc3\xa7ant per Jaume II de Mallorca, l\'infant Ferran de Mallorca, Jaume III de Mallorca i personatges com Ann\xc3\xadbal, pintats per Miquel Calafat. Tots aquests retrats tamb\xc3\xa9 es penjaven, amb altres obres de tema hist\xc3\xb2ric, a la fa\xc3\xa7ana de la Casa dels Jurats dia 31 de desembre i altres festes, com la del Beat Ramon Llull, del qual aleshores de n\'exposava el retrat corresponent, i Sant Sebasti\xc3\xa0.'